**Likumprojekta „Grozījumi Kooperatīvo sabiedrību likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva, Ministru kabineta 2012. gada 10. aprīļa sēdes protokola Nr. 19 39.§ 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Biedru kopsapulces sasaukšanas kārtība**Atbilstoši Kooperatīvo sabiedrību likuma 38. panta otrajai daļai biedru kārtējo kopsapulci sasauc valde. Saskaņā ar šā panta trešo daļu, ja valde mēneša laikā pēc vismaz vienas desmitdaļas biedru pieprasījuma iesniegšanas dienas nesasauc biedru kopsapulci, to sasauc revīzijas komisija. Kooperatīvo sabiedrību likums neparedz regulējumu gadījumos, kad ne valde, ne revīzijas komisija nav tiesīgas sasaukt vai arī nesasauc biedru kopsapulci. Līdzīgas situācijas tiek regulētas Biedrību un nodibinājumu likuma 36. panta otrajā un trešajā daļā. Ja biedrības valde nesasauc sapulci, to patstāvīgi var sasaukt desmitdaļa biedru. Vienlaikus Biedrību un nodibinājumu likums nenodala kārtējo un ārkārtas biedru sapulces sasaukšanas kārtību. Tā kā kooperatīvajām sabiedrībām ir pienākums katru gadu sasaukt biedru kārtējo kopsapulci (pilnvaroto sapulci), sapulču sasaukšana ir jāļauj veikt arī vienam kooperatīvās sabiedrības biedram. Savukārt biedru ārkārtas kopsapulces (pilnvaroto sapulci) sasaukšanai būtu nosakāms līdzīgs regulējums, kāds noteikts Biedrību un nodibinājumu likumā. Likumprojekts „Grozījumi Kooperatīvo sabiedrību likumā” (turpmāk – likumprojekts)paredz Kooperatīvo sabiedrību likumā ietvert regulējumu, kas noteiktu, ka gadījumā, ja kooperatīvās sabiedrības biedru kārtējā kopsapulce (pilnvaroto sapulce) nav notikusi Kooperatīvo sabiedrību likuma 38. panta otrajā daļā noteiktajā termiņā, to sasauc viens vai vairāki biedri (pilnvarotie). Savukārt, ja biedru ārkārtas kopsapulce (pilnvaroto sapulce) nav notikusi triju mēnešu laikā pēc Kooperatīvo sabiedrību likuma 38. panta trešajā daļā minētā pieprasījuma iesniegšanas dienas, to varēs sasaukt vismaz viena desmitdaļa biedru (viena trešdaļa pilnvaroto).Kooperatīvo sabiedrību likuma 38. panta ceturtajā daļā noteikts, ka valdei sabiedrības statūtos noteiktajā kārtībā un termiņā jāizziņo biedriem kopsapulces (pilnvaroto sapulces) norises vieta, laiks un darba kārtība. Šā likuma 41. panta piektā daļa paredz, ka gadījumā, ja biedru kopsapulce (pilnvaroto sapulce), dzīvokļu īpašnieku kooperatīvajās sabiedrībās – pilnvaroto ievēlēšanas sapulce nav tiesīga, 10 dienu laikā tiek sasaukta atkārtota kopsapulce (pilnvaroto sapulce), dzīvokļu īpašnieku kooperatīvajās sabiedrībās – pilnvaroto ievēlēšanas sapulce ar tādu pašu darba kārtību, un tā ir tiesīga neatkarīgi no klātesošo biedru skaita. Ņemot vērā tiesību normu interpretāciju un līdzšinējo Uzņēmumu reģistra praksi, ar terminu „sasaukt” šajā tiesību normā tiek saprasta sapulces noorganizēšana, kas ietver gan sapulces izziņošanu, gan arī sapulces norisi, proti, sapulcei šajā 10 dienu laikā ir jānotiek. Līdzīgi institūti par atkārtotas sapulces sasaukšanu tiek reglamentēti arī citos normatīvajos aktos, piemēram, Biedrību un nodibinājumu likuma 36. panta ceturtā daļa kopsakarā ar 37. panta otro daļu (skatīt arī Biedrības „Latvijas pilsoniskā alianse ” Saeimas Valsts pārvaldes un pašvaldības komisijai adresēto 2009. gada 11. novembra vēstuli Nr. LPA 1.3-489 „Par likumprojektu Nr. 1386/Lp9 „Grozījumi Biedrību un nodibinājumu likumā”” (5.2. apakšpunkts) Pieejams: <http://titania.saeima.lv>/LIVS/SaeimaLIVS.nsf/0/dc3bdc1177e88602c22576700023fe93/$FILE/4073-Jur.pdf), kā arī Komerclikuma 213. panta piektā daļa kopsakarā ar 214. panta pirmo daļu. Proti, atkārtotajai sapulcei ir jānotiek likumā noteiktajā termiņā (nedrīkst to pārsniegt), tomēr vienlaikus ir jāievēro statūtos ietvertie sapulces izziņošanai noteiktie termiņi.Kooperatīvajām sabiedrībām atšķirībā no SIA un biedrībām (attiecīgi divas nedēļas un 14 dienas) likumā nav paredzēts minimālais termiņš sapulces izziņošanai, bet to saskaņā ar Kooperatīvo sabiedrību likuma 38. panta ceturto daļu nosaka pati kooperatīvā sabiedrība statūtos. Līdz ar to praksē pastāv problēmas, kad kooperatīvā sabiedrība statūtos paredz sapulces izziņošanas minimālo termiņu, kas pārsniedz likumā noteikto 10 dienu termiņu atkārtotas sapulces notikšanai. Praksē kooperatīvās sabiedrības statūti neparedz arī atšķirīgu termiņu atkārtotās sapulces izziņošanai, kas ļautu kooperatīvās sabiedrības valdei ievērot Kooperatīvo sabiedrību likuma 41. panta piektajā daļā noteikto termiņu. Proti, ir iespējamas situācijas, kad valde nevar vienlaikus ievērot likumā un statūtos noteiktās prasības atkārtotas sapulces norisei. Ņemot vērā, ka kooperatīvajai sabiedrībai primāri ir jāievēro likumā noteiktais termiņš, tad atkārtotajai sapulcei ir jānotiek ne vēlāk kā 10 dienu laikā. Pretējā gadījumā šāda sapulce nevar tikt uzskatīta par atkārtotu sapulci un tai atkal ir piemērojami Kooperatīvo sabiedrību likuma 41. panta pirmās daļas noteikumi par kvorumu – pārstāvēta vairāk nekā puse no balsstiesīgajiem biedriem, lai sapulce būtu lemttiesīga. Vienlaikus Kooperatīvo sabiedrību likumā noteiktais 10 dienu maksimālais termiņš atkārtotas sapulces noorganizēšanai nav samērīgs, jo īpaši gadījumos, kad kooperatīvajai sabiedrībai ir liels biedru skaits un tie dzīvo dažādos reģionos. Likumprojekts paredz izmaiņas Kooperatīvo sabiedrību likumā, nosakot konkrētus minimālos un maksimālos termiņus sapulces izziņošanai un atkārtotas sapulces norisei.Ja kooperatīvās sabiedrības statūti neatbilst šajā likumprojektā noteiktajām prasībām par biedru kopsapulces (pilnvaroto sapulces), dzīvokļu īpašnieku kooperatīvajās sabiedrībās – pilnvaroto ievēlēšanas sapulces, sasaukšanas kārtību un sapulces norises protokolēšanu, kooperatīvai sabiedrībai būs pienākums veikt attiecīgus grozījumus statūtos. Likumprojekts paredz termiņu, līdz kuram šādi statūtu grozījumi jāiesniedz Uzņēmumu reģistrā. Ja kooperatīvā sabiedrība nebūs veikusi statūtu grozījumus vai nebūs pieteikusi tos Uzņēmumu reģistrā līdz likumprojektā paredzētā termiņa beigām, Uzņēmumu reģistrs tām kooperatīvajām sabiedrībām, kurām ir komersanta statuss, būs tiesīgs izteikt brīdinājumu vai uzlikt naudas sodu atbilstoši Administratīvo pārkāpumu kodeksa 166.3 pantam. Tāpat visu kooperatīvu sabiedrību amatpersonām var iestāties civiltiesiska atbildība kooperatīvās sabiedrības biedru priekšā par nepilnīgi veiktajiem pienākumiem, nenodrošinot statūtu atbilstību likuma prasībām un tādējādi nodarot zaudējumus pašai kooperatīvajai sabiedrībai.**Fiziskajai personai noteiktie ierobežojumi**Kooperatīvo sabiedrību likuma 7.1 panta pirmā un otrā daļa paredz, ka gadījumā, ja fiziskajai personai, pamatojoties uz kriminālprocesa ietvaros pieņemtu nolēmumu, atņemtas tiesības veikt visu veidu vai noteikta veida komercdarbību, attiecīgajā nolēmumā noteiktajā aizlieguma periodā tai ir aizliegts būt par kooperatīvās sabiedrības dibinātāju un biedru. Tāpat šai personai ir liegts ieņemt noteiktus amatus kooperatīvās sabiedrības pārvaldes institūcijās. Šā panta ceturtajā daļā noteikts, ka minētie aizliegumi piemērojami, ja kooperatīvā sabiedrība atbilstoši šā likuma noteikumiem uzskatāma par komersantu. Kooperatīvo sabiedrību likuma 6. pantā noteiktas tās kooperatīvās sabiedrības, kas nav uzskatāmas par komersantiem (piemēram, lauksaimniecības pakalpojumu kooperatīvās sabiedrība, mežsaimniecības pakalpojumu kooperatīvās sabiedrība). Tas nozīmē, ka šīm kooperatīvajām sabiedrībām netiek piemēroti 7.1 panta pirmajā daļā paredzētie aizliegumi. Līdz ar to esošais regulējums neliedz personām, kuras, piemēram, sodītas par lauksaimniecības pakalpojumu kooperatīvās sabiedrības vai mežsaimniecības pakalpojumu kooperatīvās sabiedrības apzinātu novešanu līdz maksātnespējai, dibināt jaunu kooperatīvo sabiedrību. Ņemot vērā minēto, Likumprojekts paredz izmaiņas Kooperatīvo sabiedrību likuma 7.1 panta ceturtajā daļā, paredzot, ka šā panta pirmajā un otrajā daļā noteiktie aizliegumi piemērojami ne tikai kooperatīvajām sabiedrībām, kas atbilstoši šā likuma noteikumiem uzskatāma par komersantu, bet arī  lauksaimniecības pakalpojumu kooperatīvajām sabiedrībām un  mežsaimniecības pakalpojumu kooperatīvajām sabiedrībām.**Biedru kopsapulces protokolēšana**Spēkā esošajā regulējumā nav noteikts, ka kooperatīvo sabiedrību biedru kopsapulce tiek protokolēta, kā arī nav minēts, kuras personas paraksta biedru kopsapulces protokolu. Tāpat nav noteikta minimālā (obligātā) informācija, kas norādāma protokolā.Likumprojekts paredz, ka kooperatīvo sabiedrību biedru kopsapulce tiek protokolēta. Protokolu paraksta sapulces vadītājs un protokolētājs. Likumprojektā noteiktā arī tā obligātā informācija, kas norādāma protokolā, tādējādi nodrošinot iespēju vienmēr pārliecināties par biedru (pilnvaroto) kopsapulcē pieņemtajiem lēmumiem. **Kooperatīvās sabiedrības biedru un pārvaldes institūciju amatpersonu rīcībspēja**Atbilstoši Kooperatīvo sabiedrību likuma 3. pantam par kooperatīvās sabiedrības biedru var kļūt jebkura rīcībspējīga fiziskā persona. Turpretim Kooperatīvo sabiedrību likuma 17. pantā noteikts, ka fiziskā persona par kooperatīvās sabiedrības biedru var kļūt, nesasniedzot pilngadību. Piemēram, par dzīvokļu īpašnieku kooperatīvās sabiedrības biedru var kļūt dzīvokļa īpašnieks neatkarīgi no tā vecuma. Par skolēnu kooperatīvās sabiedrības biedru var būt persona, kas sasniegusi 12 gadu vecumu, savukārt par citu kooperatīvo sabiedrību biedru var būt persona, kas sasniegusi 16 gadu vecumu. Ņemot vērā 2013. gada 1. janvārī spēkā stājušos grozījumus Civillikumā un Civilprocesa likumā, kas būtiski mainījuši fizisko personu rīcībspējas institūtu, ir izstrādāti ar tiem saistītie grozījumi Kooperatīvo sabiedrību likumā. Likumprojekts paredz to personu interešu lielāku aizsardzību, kurām nodibināta aizgādnība un ierobežota rīcībspēja. Nav pamatojuma personām, kuru rīcībspēja ir ierobežota un kurām nodibināta aizgādnība, liegt kļūt par kooperatīvās sabiedrības biedru un saņemt kooperatīvās sabiedrības sniegtos pakalpojumus. Līdz ar to likumprojekts paredz, ka par kooperatīvās sabiedrības biedru var kļūt jebkura fiziska persona neatkarīgi no tā, vai šai personai ir ierobežota rīcībspēja un nodibināta aizgādnība. Tāpat nav pamatojuma nepilngadīgām personām liegt kļūt par kooperatīvās sabiedrības biedru (jo īpaši gadījumā, ja tiek mantotas kooperatīvās sabiedrības pajas). Līdz ar to, līdzīgi kā tas ir personālsabiedrību gadījumā, plānots, ka arī kooperatīvās sabiedrības biedri var būt personas, kurām nodibināta aizgādnība vai aizbildnība. Visu šo personu (kurām nav pilnas rīcībspējas) intereses kooperatīvajā sabiedrībā tiktu pārstāvētas Civillikumā noteiktajā kārtībā. Likumprojekts paredz izslēgt Kooperatīvo sabiedrību likuma 17. panta otro un trešo daļu, kas paredz vecuma ierobežojumus kooperatīvo sabiedrību biedriem. Tādējādi paredzēts likvidēt arī tādu tiesību institūtu kā skolēnu kooperatīvās sabiedrības. Saskaņā ar Uzņēmumu reģistra datiem 2013. gadā nav bijusi reģistrēta neviena skolēnu kooperatīvā sabiedrība. Līdz ar to minētais Kooperatīvo sabiedrību likuma regulējums praksē netiek īstenots. Arī Izglītības un zinātnes ministrija norādījusi, ka skolēnu kooperatīvo sabiedrību institūts netiek izmantots izglītības vajadzībām, tāpēc neiebilst pret šāda institūta izslēgšanu. Attiecībā uz kooperatīvās sabiedrības pārvaldes institūciju amatpersonām paredzēts saglabāt esošo ierobežojumu, nosakot, ka par kooperatīvās sabiedrības padomes, valdes, revīzijas komisijas vai likvidācijas komisijas locekli var kļūt tikai pilnībā rīcībspējīga fiziskā persona. **Terminoloģisks precizējums**Ņemot vērā, ka Kooperatīvo sabiedrību likuma 7.1 pantā iekļautas normas attiecībā uz gadījumiem, kad tiesa civilprocesa ietvaros personai noteikusi rīcībspējas ierobežojumus, likumprojekts paredz esošo panta nosaukumu „Kriminālprocesa vai administratīvā pārkāpuma procesa ietvaros fiziskajai personai noteiktie ierobežojumi” aizstāt ar „Fiziskajai personai noteiktie ierobežojumi”. 2012. gada 1. jūlijā spēkā stājies Oficiālo publikāciju un tiesiskās informācijas likums, kas paredzēja atteikšanos no laikraksta „Latvijas Vēstnesis” papīra formas, ieviešot oficiālo elektronisko publikāciju, kura ir bez maksas pieejama tīmekļa vietnē [www.vestnesis.lv](http://www.vestnesis.lv) kā periodisks elektronisks oficiālais izdevums „Latvijas Vēstnesis”. Līdz ar to nepieciešams terminu precizējums Kooperatīvo sabiedrību likumā, terminu „laikraksts „Latvijas Vēstnesis” aizstājot ar terminu „oficiālais izdevums „Latvijas Vēstnesis””.  |
| 3. | Projekta izstrādē iesaistītās institūcijas | Uzņēmumu reģistrs. |
| 4. | Cita informācija | Nav.  |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atbilstoši Uzņēmumu reģistra sniegtajai informācijai Uzņēmumu reģistra žurnālā ir reģistrētas aptuveni 2000 (aktīvas) kooperatīvās sabiedrības. Regulējums par personu rīcībspēju ietekmē arī kooperatīvo sabiedrību biedrus un kooperatīvās sabiedrības pārvaldes institūciju amatpersonas. |
| 2. | Tiesiskā regulējuma ietekme uz tautsaimniecību un administratīvo slogu | Ja kooperatīvās sabiedrības statūti neatbilst Kooperatīvo sabiedrību likuma prasībām par biedru kopsapulces (pilnvaroto sapulces), dzīvokļu īpašnieku kooperatīvajās sabiedrībās – pilnvaroto ievēlēšanas sapulces, sasaukšanas kārtību un sapulces norises protokolēšanu, kooperatīvā sabiedrība izdara attiecīgus grozījumus savos statūtos un iesniedz tos Uzņēmumu reģistrā. Ar statūtu grozījumiem tiešās finansiālās izmaksas: v**alsts nodeva** 14,23 euro apmērā un p**ublikācija oficiālajā izdevumā „Latvijas Vēstnesis”** 9,25 euro apmērā.  |
| 3. | Administratīvo izmaksu monetārs novērtējums | Mērķgrupa (populācija) ir 2000 kooperatīvās sabiedrības. Atbilstoši Uzņēmumu reģistra pieejamiem datiem (kooperatīvo sabiedrību statūti) un prognozēm aptuveni 85 % no visām kooperatīvajām sabiedrībām būs nepieciešams precizēt statūtus atbilstoši likumprojekta pārejas noteikumu 24. punktam. Proti, likumprojekta prasība varētu attiekties uz aptuveni 1700 subjektiem (kopā). Ņemot vērā, ka atbilstoši Kooperatīvo sabiedrību likuma 38. punkta otrajai daļai biedru kopsapulce (pilnvaroto sapulce) notiek vismaz reizi gadā, kā arī likumprojekta pārejas noteikumi paredz samērīgu termiņu grozījumu izdarīšanai statūtos, tad pieņemams, ka absolūtais vairākums kooperatīvo sabiedrību nepieciešamo lēmumu par statūtu grozījumiem pieņems kādā no „plānotajām” sapulcēm. Līdz ar to kooperatīvām sabiedrībām neradīsies papildu izdevumi, kas saistīti tieši ar sapulces organizēšanu. Tātad administratīvās izmaksas veidos tikai papildu darba kārtības iekļaušana sapulces norisē un attiecīga protokollēmuma sagatavošana un izlemšana. Administratīvās izmaksas veidos arī laiks pieteikuma veidlapas atrašanai, aizpildīšanai un iesniegšanai Uzņēmumu reģistram, kā arī maksājumu veikšanai un sagatavoto dokumentu pievienošana pieteikumam. Tomēr tās vairāk ir tehniska rakstura darbības, kas pēc būtības nav laikietilpīgas. Proti, var pieņemt, ka visu minēto darbību veikšanai nepieciešams laiks vienam darbiniekam nepārsniedz 5 stundas.C = (f x l) x (n x b) = (4,47 x 5) x (1700 x 1) = 37995C – informācijas sniegšanas pienākuma radītās izmaksas jeb administratīvās izmaksas;f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);l – laika patēriņš, kas nepieciešams, lai sagatavotu informāciju, kuras sniegšanu paredz projekts;n – subjektu skaits, uz ko attiecas projektā paredzētās informācijas sniegšanas prasības;b – cik bieži gada laikā projekts paredz informācijas sniegšanu.Vienlaikus izmaksas veido arī papildu pirkumu izmaksas saistībā ar pieteikuma iesniegšanu Uzņēmumu reģistram, pieņemot, ka puse šo informāciju var sūtīt elektroniski (virtuālais e-paraksts – 0.41 *euro*) vai pa pastu (vienkārša vēstule – 0,50 *euro*) vai iesniegt klātienē Uzņēmumu reģistrā, kā arī iesniedzamo dokumentu skaitu (pieteikuma veidlapa, protokola izraksts, statūtu grozījumi un maksājuma izdruka) un to izdrukas izmaksas par 1 lp. (aptuveni 0,07 *euro*), tad papildu izmaksas visai kopai varētu būt ap 1500 *euro*. Līdz ar to kopējās administratīvās izmaksas ir prognozējamas ap **39495 *euro***. |
| 4. | Cita informācija | Nav.  |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar.  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ar jauno rīcībspējas regulējumu saistītās izmaiņas saimniecisko darbību un komercdarbību reglamentējošajos normatīvajos aktos skatītas Tieslietu ministrijas pastāvīgajā darba grupā Komerclikuma grozījumu izstrādei. Minētās darba grupas sastāvā ir komerctiesību eksperti un praktiķi, Latvijas Universitātes mācībspēki, kā arī pārstāvji no sociālajiem partneriem. |
| 2. | Sabiedrības līdzdalība projekta izstrādē | Notikušas konsultācijas ar Tieslietu ministrijas Pastāvīgās darba grupas Komerclikuma grozījumu izstrādei locekļiem. |
| 3. | Sabiedrības līdzdalības rezultāti | Izmaiņas saimniecisko darbību un komercdarbību reglamentējošajos normatīvajos aktos atbalstītas Tieslietu ministrijas pastāvīgajā darba grupā Komerclikuma grozījumu izstrādei. Būtiski priekšlikumi nav izteikti.  |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. |
| 3. | Cita informācija | Nav.  |

Tieslietu ministrs G. Bērziņš

24.09.2014. 15.55

2209

K.Vecozols,

67036948, Kaspars.Vecozols@tm.gov.lv